वैसे तो बचपन से ही हमें खाना बर्बाद न करने के संस्कार दिए जाते हैं। इसके बावजूद असंख्य लोग हैं जो थाली में खाने को प्रतिदिन यूँ ही झूँठा छोड़ उसे बर्बाद करते हैं जबकि उनको भी पता है कि हमारे देश में ही करोड़ों लोगों को एक जून की रोटी के भी लाले हैं। संपन्नता और गरीबी के बीच की खाई इतनी गहरी हो गई है कि कहीं तो शादी समारोह में बचने वाले खाने का निपटारा एक मुसीबत होता है तो कहीं लोगों को दो वक्त की रोटी भी नहीं मिल पाती। कहीं बच्चों के पीछे-पीछे माँ-बाप स्वादिष्ट व्यंजन लिए उंनसे खाने की मिन्नतें कर रहे होते हैं तो कहीं बच्चे भूख के मारे दम तोड़ रहे होते हैं. कहीं लोग अधिक खाने और कम शारीरिक श्रम के कारण गम्भीर बीमारियों का शिकार हो रहे होते हैं तो कहीं एक परिवार के भोजन अपव्यव के कारण कुछ परिवारों का भरण-पोषण संकट में पड़ जाता है.